L'Eliana presenta la Trobada d'Escoles en Valencià del Camp de Túria 2023
26 de abril de 2023

L'Ajuntament de l'Eliana, juntament amb la Coordinadora pel Valencià Camp de Túria – Escola Valenciana, ha presentat aquest matí la XXXIV Trobada d'Escoles en Valencià del Camp de Túria 2023, que tindrà lloc el pròxim 6 de maig a la Plaça Europa, sota el lema «Recuperem el verd amb Carme Miquel». Una cita participativa que comptarà amb la presència de centres educatius de la comarca i més de quaranta entitats, la majoria d'elles locals.

Enguany les Trobades reten homenatge a la mestra, feminista, escriptora i defensora de la llengua, Carme Miquel i volen ser una crida a l'acció per la protecció del planeta, amenaçat per una emergència climàtica amb unes conseqüències que ja patim i que ens urgeixen a actuar.

Amb aquesta premissa arrancaran a l'Eliana aquest mateix dissabte 29 amb el lliurament del Premi Sambori, a les 18.30 hores, a l'Auditori. Continuaran dimecres 3 i dijous 4 amb la Trobada Musical, a partir de les 10 hores, també a l'Auditori amb la participació dels centres públics de la localitat, així com de Llíria, Bétera, Olocau-Gàtova, la Pobla de Vallbona, Vilamarxant i Riba-roja de Túria.

Dimecres 3, el Cinefòrum dels clàssics que se celebra a les 18 hores a la sala Pep Torrent, modificarà la seua programació per a projectar 'Gràcies per la propina', l'obra de Ferran Torrent adaptada al cinema al 1997. Per part seua, la Biblioteca acollirà durant tota la setmana l'exposició «Carme Miquel: una mestra del País», comissariada per Carmen Agulló, a més del taller de mems per a públic a partir de 12 anys el divendres 5 a les 17.30 hores. Les persones interessades a participar han d'inscriure's en prestecsbiblioteca@leliana.es.

Les celebracions centrals tindran lloc dissabte entre les 17 i les 23 hores. La programació arrancarà amb una cercavila amenitzada per agrupacions musicals des de l'aparcament de Les Neus i continuarà, ja en la plaça d'Europa amb la benvinguda i amb l'arrancada de mig centenar de tallers escolars, activitats d'entitats participants i actuacions d'agrupacions corals. El Diluvi, autor de la cançó oficial de les Trobades 2023 «Terra que no oblida», actuarà a les 20 hores. Després del sopar de germanor, la jornada acabarà amb els correfocs de la Penya El Coet Bufat a les 22.30 hores.

Per a tancar aquesta 34 edició, Pep Gimeno «Botifarra» presentarà el seu nou disc i espectacle «Ja ve l'aïre», programat el diumenge 7, a les 19 hores, a l'Auditori. Les entrades per al concert es poden adquirir ja a Elientrada.

L'alcalde, Salva Torrent, ha celebrat que l'Eliana torne a ser seu de les Trobades per quart any en la seua història i ha convidat a la ciutadania a gaudir d'aquesta festa, "una ocasió per a manifestar la nostra estima per la llengua".